_:nb064d40c40864d02b37a269c65d5d237xb0
<http://schema.org/articleBody>
"\r\n\r\nGodišnji sastanak Evropske asocijacije službi speleospašavanja (ECRA), koji je svečano otvoren u petak u Mostaru u organizaciji Saveza gorskih službi spašavanja BiH (GSS u BiH), okupio je oko 150 sudionika iz 20 zemalja svijeta.\r\n\r\n\r\n\r\n\r\nRazmjena iskustva\r\n\r\nPo riječima predsjednika Komisije za speleospašavanja Saveza GSS-a u BiH Mihovila Čuljka, ovaj dvodnevni događaj ponudit će praktične radionice, vježbe, predavanja i razmjenu iskustava među članicama ECRA-e.\r\n\r\n- Očekujemo da ćemo kao domaćini pokazati gostoprimstvo svim našim gostima, da će ovo biti jedna sjajna prilika za razmjenu znanja i iskustava u dijelu speleospašavanja kao jednog važnog segmenta unutar gorskog spašavanja. Nakon današnjeg otvaranja odlazimo na teren gdje ćemo imati praktične radionice, a večeras počinjemo s teoretskim dijelom i u toku sutrašnjeg dana bit će održana predavanja iz tri različite radionice - kazao je Čuljak.\r\n\r\n\r\n\r\n\r\nNajveći problem spašavateljima u BiH, dodao je, predstavlja zakonska regulativa i nedostatak sredstava.\r\n\r\n\r\n\r\n\r\n- Ako promatramo speleospašavanje kao neodvojivi dio gorskog spašavanja, ono što nam svima predstavlja najveći problem je zakonska regulativa i definiranje našeg statusa. To je nešto što nam je jako potrebno i što bi nam olakšalo sve što bi uslijedilo s tim. Osim toga, tu je i nedostatak finansijskih sredstava koja bi nam uveliko pomogla da radimo to što radimo još kvalitetnije. Pokušavamo dostići neke svjetske standarde, a da biste to postigli morate imati i njihove uslove. Neovisno od toga, mi svoj poziv radimo na najbolji mogući način - naglasio je Čuljak.\r\n\r\nStotinu akcija\r\n\r\nPo njegovim riječima, GSS u BiH, kroz sve svoje članice unutar Saveza, godišnje ima oko stotinu akcija, a mostarska konferencija uveliko će im pomoći u razmjeni znanja i iskustava s kolegama iz svijeta.\r\n\r\n- Ljudi koji su prisutni na ovoj konferenciji, koji dolaze iz svijeta speleospašavanja, vjerovatno su najbolji u tome što rade i svako njihovo iskustvo koje pretoče u neki zaključak i prezentaciju prema nama, daje nam priliku da se usavršimo, i ne samo mi, nego i kolege iz ostalih službi speleospašavanja u okruženju. Tako da će zasigurno ovaj godišnji sastanak polučiti one rezultate koje smo i očekivali na početku - poručio je.\r\n\r\n\r\n\r\n\r\nInače, tokom neformalnog dijela programa sudionici događaja imat će priliku posjetiti i speleološke objekte i znamenitosti u BiH.\r\n\r\nECRA je volonterska, neprofitna organizacija koja okuplja speleospasilačke službe iz Evrope i drugih dijelova svijeta. Trenutno ima 32 članice iz zemalja Europske unije, SAD-a, Rusije, Velike Britanije, Turske, Kanade, Izraela i drugih zemalja.\r\n\r\nFENA\r\n\r\n"
<https://magazinplus.eu/godisnji-sastanak-evropske-asocijacije-sluzbi-speleospasavanja-okupio-oko-150-sudionika-iz-20-drzava/>